b'\n_START_ARTICLE_\nPasaulio gamtos fondas\n_START_PARAGRAPH_\nPasaulio gamtos fondas (angl. World Wide Fund for Nature, anks\xc4\x8diau - World Wildlife Fund; sutrumpintai: WWF) \xe2\x80\x93 tarptautin\xc4\x97 nevyriausybin\xc4\x97 organizacija, veikianti aplinkos apsaugos srityje. \xc4\xaekurta 1961 m., turi padalinius daugiau nei 100 \xc5\xa1ali\xc5\xb3, beveik 5 mln. r\xc4\x97m\xc4\x97j\xc5\xb3.\n_START_SECTION_\nIstorija\n_START_PARAGRAPH_\nPasaulio gamtos fondas buvo \xc4\xafsteigtas 1961 m. po to, kai biologas Julian Huxley i\xc5\xa1spausdino serij\xc4\x85 straipsni\xc5\xb3 apie gr\xc4\x97smes gamtai Ryt\xc5\xb3 Afrikoje Did\xc5\xbeiosios Britanijos laikra\xc5\xa1tyje The Observer. Paskatintas j\xc5\xb3, verslininkas Victor Stolan pasi\xc5\xabl\xc4\x97 \xc4\xafkurti fond\xc4\x85, l\xc4\x97\xc5\xa1\xc5\xb3 laukin\xc4\x97s gamtos apsaugai rinkimui. Id\xc4\x97j\xc4\x85 \xc4\xafgyvendino grup\xc4\x97 mokslinink\xc5\xb3 ir vie\xc5\xa1\xc5\xb3j\xc5\xb3 ry\xc5\xa1i\xc5\xb3 ekspert\xc5\xb3. Organizacija i\xc5\xa1 prad\xc5\xbei\xc5\xb3 vadinosi Pasaulio laukin\xc4\x97s gamtos fondu (angl. World Wildlife Fund), ta\xc4\x8diau besiple\xc4\x8diant veiklai, 1986 m. pavadinimas buvo pakeistas \xc4\xaf dabartin\xc4\xaf.\n_START_SECTION_\nTikslai\n_START_PARAGRAPH_\nWWF savo pagrindiniu tikslu \xc4\xafvardina siek\xc4\xaf sustabdyti aplinkos nykim\xc4\x85 ir kurti ateit\xc4\xaf, kurioje \xc5\xbemon\xc4\x97s gyvent\xc5\xb3 harmonijoje su gamta. Nors organizacija i\xc5\xa1 prad\xc5\xbei\xc5\xb3 daugiausiai d\xc4\x97mesio teik\xc4\x97 nykstan\xc4\x8di\xc5\xb3 r\xc5\xab\xc5\xa1i\xc5\xb3 ir buveini\xc5\xb3 i\xc5\xa1saugojimui, v\xc4\x97liau veiklos sritys pl\xc4\x97t\xc4\x97si ir \xc5\xa1iuo metu apima tris sferas: biologin\xc4\x97s \xc4\xafvairov\xc4\x97s apsaug\xc4\x85, darn\xc5\xb3 atsinaujinan\xc4\x8di\xc5\xb3 gamtos i\xc5\xa1tekli\xc5\xb3 naudojim\xc4\x85, tar\xc5\xa1os ir vartojimo ma\xc5\xbeinim\xc4\x85.\n_START_SECTION_\nVeikla\n_START_PARAGRAPH_\nAnkstyvoji WWF veikla buvo nukreipta \xc4\xaf l\xc4\x97\xc5\xa1\xc5\xb3 rinkim\xc4\x85 gamtosaugos projektams, visuomen\xc4\x97s s\xc4\x85moningumo apie did\xc5\xbeiausias aplinkos problemas didinim\xc4\x85. Palaipsniui veiklos mastai augo, projektai tapo sud\xc4\x97tingesni, \xc4\xaftraukiantys saugom\xc5\xb3 teritorij\xc5\xb3 steigim\xc4\x85, aplinkosaugin\xc4\xaf \xc5\xa1vietim\xc4\x85, specialist\xc5\xb3 ruo\xc5\xa1im\xc4\x85, lobizm\xc4\x85. Nuo pat \xc4\xafk\xc5\xabrimo, WWF pasi\xc5\xbeymi aktyviu mokslini\xc5\xb3 duomen\xc5\xb3 rinkimu ir naudojimu, bendradarbiavimu su kitomis organizacijomis, valstybin\xc4\x97mis institucijomis, verslo sektoriumi.\n_START_SECTION_\nValdymas ir finansavimas\n_START_PARAGRAPH_\nPagrindinis WWF valdymo organas yra taryba. Organizacija taip pat turi savo prezident\xc4\x85, o tarptautin\xc4\xaf tinkl\xc4\x85 koordinuoja sekretoriatas, \xc4\xafsik\xc5\xabr\xc4\x99s \xc5\xa0veicarijoje. Veikl\xc4\x85 vykdo tiek centrinio skyriaus tiesiogiai valdomi, tiek nuo jo nepriklausomi \xc4\xafvairiose \xc5\xa1alyse esantys padaliniai. Programos finansuojamos daugiausiai i\xc5\xa1 priva\xc4\x8di\xc5\xb3 auk\xc5\xb3, likusi\xc4\x85 dal\xc4\xaf sudaro valstybin\xc4\x97 ir verslo parama.\n_START_SECTION_\nVertinimas\n_START_PARAGRAPH_\nWWF vertinama u\xc5\xbe indel\xc4\xaf \xc4\xaf nykstan\xc4\x8di\xc5\xb3 r\xc5\xab\xc5\xa1i\xc5\xb3 apsaug\xc4\x85, mokslin\xc4\x99 veikl\xc4\x85 (pavyzd\xc5\xbeiui, Gyvosios planetos indekso suk\xc5\xabrim\xc4\x85)._NEWLINE_Organizacija yra kritikuojama u\xc5\xbe bendradarbiavim\xc4\x85 su verslo kompanijomis (pavyzd\xc5\xbeiui, Monsanto, Cargill, IKEA), j\xc5\xb3 si\xc5\xablom\xc5\xb3 abejotino aplinkosauginio poveikio projekt\xc5\xb3 palaikym\xc4\x85, prisid\xc4\x97jim\xc4\x85 prie greenwashing (\xe2\x80\x9e\xc5\xbealiojo smegen\xc5\xb3 plovimo\xe2\x80\x9c) akcij\xc5\xb3. \xc4\xae tai WWF yra atsakiusi, jog bendradarbiavimas su verslu suteikia daugiau galimybi\xc5\xb3 kompanij\xc5\xb3 veikl\xc4\x85 pakreipti norima linkme, nei likimas nuo\xc5\xa1alyje.'